b'\n_START_ARTICLE_\nAfganistan\n_START_SECTION_\nPovr\xc5\xa1je\n_START_PARAGRAPH_\nPokrajina je mo\xc4\x8dno raz\xc4\x8dlenjena. Prepletajo jo pu\xc5\xa1\xc4\x8davske ravnine na vi\xc5\xa1ini od 600 do 3000 m in visoke gore. Najvi\xc5\xa1je gorovje Hinduku\xc5\xa1 na severovzhodu dose\xc5\xbee 7500 m. Na severu se spu\xc5\xa1\xc4\x8da v stepsko Turansko ni\xc5\xbeavje, proti jugu pa v ravnine. Najni\xc5\xbeja to\xc4\x8dka se nahaja v kotlini Sistan.\n_START_SECTION_\nPodnebje\n_START_PARAGRAPH_\nPodnebje je podobno celinskemu podnebju v Evropi. Zime so mrzle, poletja pa so suha in vro\xc4\x8da. Temperaturne razlike so velike in ponekod nihajo od -50 do +50\xc2\xa0\xc2\xb0C. Visoka gorovja zaustavljajo monsunske nalive. Po ravninah v zimskem \xc4\x8dasu de\xc5\xbeuje (18\xc2\xa0cm\xc2\xb3 na leto). Na podro\xc4\x8dju Hinduku\xc5\xa1a, so padavine obilnej\xc5\xa1e (127\xc2\xa0cm\xc2\xb3). V depresiji Sistan poleti divjajo pe\xc5\xa1\xc4\x8deni viharji, ki uni\xc4\x8dujejo rastlinje._NEWLINE_Afganistan je skoraj brez vodnih virov. Ve\xc4\x8dji sta le dve reki Helmand in Haraf, ki se izlivata v Sistan, kjer voda po\xc4\x8dasi ponikne v pe\xc5\xa1\xc4\x8dena tla.\n_START_SECTION_\nRastlinstvo, \xc5\xbeivalstvo in prst\n_START_PARAGRAPH_\nRastlinstvo je precej skromno. Poleg podnebja ote\xc5\xbeujejo rast tudi skalna tla. Bujnej\xc5\xa1a vegetacija je ob rekah, ki te\xc4\x8dejo po globokih dolinah.\n_START_SECTION_\nGospodarstvo\n_START_PARAGRAPH_\n\xc4\x8ceprav je v Afganistanu samo 12\xc2\xa0% povr\xc5\xa1ja primernega za obdelovanje, se 85\xc2\xa0% Afganistancev ukvarja s kmetijstvom. To je v glavnem ob rekah, vendar so si zgradili podzemne kanale, s pomo\xc4\x8djo katerih namakajo obdelovalne povr\xc5\xa1ine. Ve\xc4\x8dinoma se pre\xc5\xbeivljajo s poljedelstvom, vendar jih ogro\xc5\xbea mno\xc5\xbeica povsod prisotnih min. V glavnem pridelujejo \xc5\xbeito, zelenjavo, orehe, bomba\xc5\xbe ter nekaj sadja. Afganistanci izva\xc5\xbeajo tudi ko\xc5\xbee karakulskih ovc. Dr\xc5\xbeava ima slabo razvito industrijo. Veliko je delavnic za izdelavo preprog, ko\xc5\xbeuhov in vezenin. Pomemben je tudi zemeljski plin, ki ga v glavnem izva\xc5\xbeajo v Rusijo po plinovodu. Gospodarstvo je \xc5\xa1e dodatno prizadeto zaradi vojn.\n_START_SECTION_\nRudarstvo\n_START_PARAGRAPH_\nAfganistan ima \xc4\x8dez 1400 mineralnih polj, ki vsebujejo barit, kromit, premog, baker, zlato, \xc5\xbeelezo, svinec, litij, naravni plin, nafto, drage in poldrage kamne, sol, \xc5\xbeveplo, cink in druge minerale. Vrednost \xc5\xa1e nedotaknjenih mineralnih bogastev naj bi dosegala 3 bilijone ameri\xc5\xa1kih dolarjev, po besedah predsednika Karzaja celo 30 bilijonov dolarjev.\n_START_SECTION_\nMak\n_START_PARAGRAPH_\nPomembna dejavnost je gojenje maka, kar so sosednje dr\xc5\xbeave ve\xc4\x8dkrat neuspe\xc5\xa1no poskusile prepovedati. Tihotapljenje in predelava makovih stebel, ki se uporablja za izdelavo opija, prina\xc5\xa1a ve\xc4\x8dino dobi\xc4\x8dka revnej\xc5\xa1im vasem. Pomembni so tudi nasadi bomba\xc5\xbea. Najbolj razvita \xc5\xbeivinorejska panoga je ov\xc4\x8dereja. Iz volne pletejo obla\xc4\x8dila, veliko jo uporabijo tudi za izdelovanje preprog. Izdelovalke so skromno pla\xc4\x8dane, ve\xc4\x8d zaslu\xc5\xbeijo trgovci, ki preproge prodajajo.\n_START_SECTION_\nPromet\n_START_PARAGRAPH_\nPrometne zveze so slabo razvite. Asfaltirane ceste so le okrog ve\xc4\x8djih mest, vendar so tudi te uni\xc4\x8dene zaradi vojn. Celo glavni prelaz, ki pelje iz Kabula v Pe\xc5\xa1avar v Pakistanu in nato v Indijo, je vklesan v skale. Po njem hodijo vse karavane trgovcev, beguncev in tihotapcev. V preteklosti ga je pre\xc4\x8dkala tudi vojska Aleksandra Velikega. S svetom je Afganistan povezan z enim mednarodnim letali\xc5\xa1\xc4\x8dem. Tudi ta ni zelo razvit.\n_START_SECTION_\nSimboli\n_START_PARAGRAPH_\nAfganistanska zastava je podobna zastavi iz obdobja v letih 1930 in 1973. Razlika je le v tem, da je na dana\xc5\xa1nji zastavi \xc5\xa1e \xc5\xa1ahada nad grbom na sredini. Nova zastava je v veljavi od leta 2002. Zastava je sestavljena iz treh navpi\xc4\x8dnih prevez \xc4\x8drne, rde\xc4\x8de in zelene. Te tri barve so bile prisotne v skoraj vseh afganistanskih zastavah.'